钦定古今图书集成/明伦汇编/闺媛典/第331卷 > 曹修古女
## 钦定古今图书集成/明伦汇编/闺媛典/第331卷 > 曹修古女

按《宋史曹修古传》：“修古为监察御史，历殿中侍御史，
贬知兴化军卒。修古立朝慷慨，有志节。当太后临朝，
权幸用事，人人顾望畏忌，而修古遇事辄言，无所回
挠。既殁，人多惜之。家贫不能归葬，宾佐赙钱五十万。
季女泣白其母曰：‘奈何以是累吾先人’？卒拒不纳。”
按《宋文鉴》章望之《曹氏女传》：“曹氏者，吾同郡尚书郎
修”古之幼女也。公天圣中累更御史，持宪无阿回，言
事失职，知闽之兴化军，期年而卒。曹氏以室居未嫁，
父既殁，其故僚率吏民钱三十万致之柩前，曰“以供
窆葬之用。”夫人陈氏将受之，女曰：“制家之用，惟其家
之酌。初吾父入司朝廷，出莅民政，约于奉身，廉于临
人。今其亡矣，葬之丰俭，请以吾家具之，苟将受斯遗
焉，惟他人忍之，我弗忍也。”母因是请而使辞焉。其故
僚复谓之曰：“葬先公弗资，是则亦闻命矣。愿以异日
嫁公女焉，可无拒也？”女曰：“俾用于丧，尚不敢取，今欲
备吾之嫁，是使妾幸父丧而自丑也。”人之闻之，谓如
何哉？吉凶有常礼，男女有常位，妾有大罚，父殁而丧
存焉。不以此时哀戚，而“遽谋嫁币，不亦乱常礼乎？是
以室中而受门外之私贿，不亦乱常位乎？妾不才，以
先人之灵幸，而卒有所归，则有妾纺绩之备，何敢以
是自诿哉？愿弗闻二三君子之命也。”遂不受。夫妇人
事，勤俭恭谨则良矣，曾无贤者之责也。此何特异也，
彼贪残之夫，好财黩货，死则已尔，恶复悔悟耶？方朝
廷发贪冒之禁，防制执事之人，如维絷之械系之，尚
以滥状相望于败辱者为不少矣，卒惟无怍焉。有如
曹氏专修父志而不有所累，孰谓曹氏不贤也哉？孟
子曰：“闻伯夷之风者，顽夫廉，懦夫有立志。”曹氏近之
矣。虽然，厚于义而薄于利者，人之常行也。《诗》《书》不闻，
而尚廉笃孝，固贤矣。其里人曾孝基得斯说来告，未
知其年与名也。